Președintele PLUS, Dacian Cioloș, a declarat, joi seară, în cadrul unei intervenții telefonice la emisiunea „Jocuri de putere”, că singura soluție rezonabilă pe care o vede în privința înlăturării PSD-ALDE de la guvernare este ca partidele parlamentare din opoziție să se coalizeze pentru a dărâma Guvernul Dăncilă și a relegitima forțele politice din Parlament.

„Cu aceste OUG, pare că domnul Dragnea și coaliția nu mai au niciun scrupul în a-și atinge obiectivele și a face lucrul acesta pe față. Practic, trec la o etapă superioară a intimidării magistraților, obiectiv avut de la început cu OUG 13. Apoi, au luat-o pas cu pas și acum pare că nimeni nu îi mai oprește să se îndrepte spre acest obiectiv. Chiar dacă pare puțin utopic, trebuie să ne gândim la acest lucru – există în mod normal în Parlament o majoritate împotriva acestei coaliții de la guvernare și cred că această majoritate trebuie valorificată, iar acest Guvern să plece. Nu văd altă soluție rezonabilă.

E opinia mea și nu vreau să fie privită cu aroganță, cum am mai văzut interpretări, dat fiind că nu suntem în Parlament și, evident, e până la urmă decizia partidelor parlamentare în ce fel valorifică această oportunitate sau nu. Eu cred că, dacă vrem să ne gândim serios la soarta României, și nu vorbesc aici doar de justiție, care e un pilon-cheie, dar chiar și la economie dacă ne gândim, mie mi se pare soluția cea mai rezonabilă – o majoritate în Parlament care trebuie să facă acest Guvern să plece și apoi o relegitimare a forțelor politice care să poată să construiască în perioada următoare. Altfel riscăm să plătim foarte scump ce se întâmplă”, a declarat Dacian Cioloș, joi seară, la Realitatea TV.

Liderul PLUS a subliniat faptul că dacă magistrații se vor lăsa intimidați înseamnă că PSD și ALDE au câștigat, iar acest lucru i-ar putea costa foarte scump pe toți românii.

„Cred că e foarte important ca partidele politice să facă ceea ce trebuie să facă, și anume să se gândească la măsuri politice, societatea civilă să continue să se mobilizeze. Pot să înțeleg că există o anumită apatie în rândul societății civile, pentru că oamenii protestează de mai bine de un an și jumătate și probabil că au impresia că aceste proteste nu dau rezultate. Mai cred și că magistrații au și ei rolul lor de a-și apăra demnitatea și de a o face fără teamă și fără să se lase intimidați. Dacă magistrații se lasă intimidați înseamnă că PSD și ALDE au câștigat pentru că, chiar dacă mai poți să modifici niște legi, poți să revii la un cadru instituțional, dacă magistrații își pierd încrederea în ei, riscăm să ne coste pe toți foarte scump.

E momentul în care să ținem capul sus și să folosim toate modalitățile pe care le avem la dispoziție pentru ca această majoritate să plece. Dacă va continua așa, acesta ar trebui să fie începutul sfârșitului pentru PSD. A depășit anumite limite și aici nu mai e vorba de un om, ci de toți ceilalți lideri ai PSD care închid ochii la ceea ce se întâmplă”, a argumentat Dacian Cioloș.

Întrebat dacă PRO România, UDMR și minoritățile ar putea fi cooptate în această majoritate împotriva PSD, Dacian Cioloș a răspuns:

„Dacă își spun partide democratice, și eu cred că e cazul, cred că da, pentru că aici nu mai e vorba de interesul strict politic, electoral al unui partid sau altul, ci în această faza e vorba de salvarea democrației și de păstrarea credibilității democrației. Dacă partidele politice, într-un sistem democratic încă, cel puțin în Parlament, nu valorifică aceste oportunități, riscăm să punem sub semnul întrebării însăși ideea de democrație. Înainte de a ne gândi la cum împărțim puterea între cei care preiau guvernarea și rămân în opoziție, aici e vorba, în primul rând, de salvarea ideii de democrație și cred că toate partidele care încă respectă această idee de democrație ar trebui să izoleze PSD și ALDE, dacă e cazul, pentru că comportamentul lor începe să se îndepărteze tot mai mult de ideea de democrație”.

Totodată, întrebat cum vede informația apărută în presă potrivit căreia Guvernul Dăncilă a mandatat-o pe Luminiţa Odobescu, ambasadorul României la UE, să-i acorde punctaj minim Laurei Codruţa Kovesi la votul din COREPER, for al Consiliului UE, Dacian Cioloș a răspuns că asta dovedește cum răzbunarea PSD depășește orice limite.

„Asta arată clar că, de fapt, în ciuda a ceea ce clamează, numai patrioți nu sunt la PSD. Aici era vorba, în primul rând, de interesul României. În mod clar e lipsă de patriotism și PSD dă dovadă că răzbunarea depășește orice alt obiectiv când e vorba de interesul României. Ei vor, de fapt, să se răzbune pe Laura Codruța Kovesi și suntem în situația aproape ridicolă pentru România în care multe alte state membre susțin această candidatură și nu o face România și o să ajungem, probabil, în situația paradoxală în care Laura Codruța Kovesi va câștiga această poziție și o să o câștige împotriva voinței propriului stat din care face parte. Cred că ar fi pentru prima dată în istoria UE. Am și eu contacte cu diferite personalități, oameni politici și din Parlamentul European, și din state membre, am avut și eu discuții în această perioadă pentru a susține candidatura sa și, în momentul de față, eu sunt încrezător că e foarte probabil ca Laura Codruța Kovesi să câștige această poziție în ciuda opoziției Guvernului României”, a declarat liderul PLUS.